Vrou by luukse kushotel geskietSkermgreep uit die video ŉ Vrou is Sondag in die parkeerterrein van ŉ luukse hotel in Umhlanga, KwaZulu-Natal, geskiet. Lt.kol. Nqobile Gwala, woordvoerder van die polisie, sê beamptes is omstreeks 01:30 na die hotel ontbied. “ŉ 25-jarige vrou is na ŉ hospitaal geneem ná sy ŉ skietwond in die nek opgedoen het. Die verdagtes het in ŉ wegkomvoertuig van die toneel gevlug.” Die motief vir die skietery is nog nie bekend nie. Volgens Gwala is ŉ saak van poging tot moord by die polisie in Durban-Noord aanhangig gemaak en ŉ 25-jarige verdagte is later in hegtenis geneem. Beamptes het ook beslag gelê op sy vuurwapen. Hy sal binnekort in die Verulam-landdroshof verskyn. Maroela Media verneem die voorval het by The Pearls, ŉ hotel en woonstelblok, plaasgevind. Dramatiese kringtelevisiebeeldmateriaal van die voorval word op sosiale media versprei. Die vrou leun by die agterdeur van die motor in voor sy skielik terugtree en op haar rug op die grond val. Sy staan op en hardloop van die toneel af weg. Die motor draai dan skerp links om uit die parkeerterrein weg te ry.